Aanval op student, polisie reik foto uit | Netwerk24
Deur Maygene de Wee 03 Mei 2019 15:19
Die polisie in die Wes-Kaap het Vrydag 'n foto uitgereik van 'n man wat hulle soek in verband met die aanval op 'n jong Franse student Dinsdag in die Bo-Kaap in Kaapstad.
Die polisie se foto van 'n man wat hulle vermoedelik kan help met hul ondersoek na die aanval op 'n Franse student Dinsdag in die Bo-Kaap in Kaapstad.
Die vrou, wat aan die Universiteit van Kaapstad studeer, is van haar rugsak beroof en herhaaldelik deur 'n man met 'n skerp voorwerp gesteek.
Sy is in haar nek en hande raakgesteek waar sy op die grond gelê het.
Die aanval het op die hoek van Chiapinni- en Kerkstraat in die Bo-Kaap gebeur.
* Die polisie is ook nog opsoek na 'n man wat 'n drawwer Woensdagoggend in Houtbaai aangeval het. Die drawwer is in die rug geskiet en in die hospitaal opgeneem. Die polisie sê dat die man omstreeks 06:30 in Empirelaan, Houtbaai, geskiet is.
Kapt. Frederick van Wyk, polisiewoordvoerder, sê die polisie ondersoek albei die voorvalle. "Ons speurders is besig om alle leidrade op te volg en werk hard aan die ondersoeke in 'n poging om die aanvallers in albei die sake te vind."